open-index/open-wikipedia-markdown huggingface dataset:
מלון בלגרד (סרט)

**מלון בלגרד** (ברוסית: **«Отель Белград»**; בסרבית **Хотел Београд**) הוא סרט קומדיה רוסי בבימויו של קונסטנטין סטטסקי, מהווה המשך לסדרה "מלון אלאון". בכיכובם של השחקן הסרבי מילוש ביקוביץ' והשחקניות הרוסיות דיאנה פוז'ארסקאיה ואלכסנדרה קוזנקינה. הסרט יצא להקרנה מסחרית ב-5 במרץ 2020.

הסרט היה אמור לצאת לאקרנים בישראל ב-19 במרץ 2020, אך בעקבות מגפת הקורונה בישראל ההקרנה בוטלה.

גרסת מיני-סדרה באותו שם (Хотел Београд) בת שלושה פרקים שודרה ברשת Superstar TV בסרביה.

## עלילה
פאשה, בחור עליז וכובש לבבות סרבי, הוא הבעלים של מלון חמישה כוכבים בבלגרד. הוא חי, ללא דאגות, עד שיום אחד, במקרה, הוא מוצא עצמו מסתבך עם המאפיה הסרבית. כתשלום החוב, ראש המאפיה מאלץ את פאשה להתחתן עם בתו. נערה מתחילה להתכונן בקנאות לחתונה במלונית נאה, כאשר פשה, לאחר ארבע שנות פרידה, נתקל לפתע בדאשה, אהבתו הרוסייה. באווירה הרומנטית של העיר העתיקה, הרגשות ביניהם מתפרצים שוב... הפעם על רקע מצב לא פשוט שעליו למצוא בו את הפתרון לכל צרותיו.

## שחקנים ודמויות
* מילוש ביקוביץ' - פאשה
* דיאנה פוז'ארסקאיה - דאריה
* בוריס דרגאצ'ב - ראש המאפיה הסרבית
* אלכסנדרה קוזנקינה - יוליה
* ליובומיר בנדוביץ'
* ברברה טטאלוביץ'
## קישורים חיצוניים

* "מלון בלגרד", באתר kinopoisk.ru

## הערות שוליים

קטגוריה:סרטי קומדיה רוסיים
קטגוריה:סרטים ברוסית
קטגוריה:סרטים מבוססי סדרות טלוויזיה
קטגוריה:סרטים רב-לשוניים
קטגוריה:סרטים שצולמו בבלגרד
קטגוריה:שירות הווידאו START: סרטים
קטגוריה:בלגרד בקולנוע
מסלקה

**מסלקה** (באנגלית: **Clearing house**) היא מוסד פיננסי שנוצר כדי לאפשר ולהקל על חליפין של נכסים מסוגים שונים: העברת כספים, ניירות ערך ונגזרים פיננסיים בין גופים שונים. המסלקה מתווכת בין ישויות מסחריות שונות הסוחרות באותם נכסים, מספקת להן ודאות ומצמצמת את הסיכון העומד בפניהם.

מסורתית, העברות בין חשבונות בנק התבצעו בסוף יום עסקים, או תקופה מוסכמת אחרת, כללו התחשבנות בין הבנקים וקיזוז כלל ההעברות מהבנק הראשון לחשבונות בבנק השני בהעברות שנעשו בכיוון ההפוך. בימים בהם היה צורך להעביר כסף ממש (או שווי כסף כדוגמת זהב) בין בנקים, מנהג זה של סליקה תקופתית הוריד משמעותית את עלויות ההעברות של הבנקים, כיוון שגם אם התבצעו במהלך יום העסקים העברות רבות הלוך ושוב, סכימתם אפשרה להם להסתפק בהעברה יחידה, ובכך הקריבו דיוק (אין להם מעקב מדויק אחר הנכסים בכל חשבון לאורך היום) לטובת צמצום עלויות ניהול החשבונות.

יתר על כן, בנוסף לסיכום עסקאות פר צמד בנקים, ניתן לקזז גם עסקאות מעגליות בין הבנקים, ולהסתפק בהעברה אחת בלבד בין המסלקה ובין כל משתתף בעסקה. (כלומר, זמן ריצה של O(n) כאשר n הוא מספר הבנקים שיש לשרת, במקום O(n^2) אם כל צמד בנקים היו מתחשבנים זה עם זה, או אף הרבה יותר מכך אם הייתה מתבצעת העברת כספים בפועל פר עסקה)

ניתן לראות דוגמה למקרה בו יושג חיסכון בהעברות עם 3 בנקים: אם למשל בנק א' חייב 1,000 שקלים לבנק ב', ובנק ב' חייב 1,000 שקלים לבנק ג', תשלום של בנק א' למסלקה ותשלום של המסלקה לבנק ג' יספק את כל החובות בצמד העברות בלבד. (יתר על כן, אם גם בנק ג' היה חייב 1,000 שקלים לבנק א', ניתן היה לקזז את כל החובות בלי להעביר כסף כלל. על כן, הוקמו לאורך השנים גופים המתמחים בסליקה של חובות מסוגים מסוימים (למשל, סליקת המחאות, סליקת כרטיסי אשראי, סליקת ניירות ערך וכו') כאמצעי לפישוט העברות כספים בנקאיות.

לאחר הסליקה נדרש לרוב גם יישוב חשבון (העברת כספים ונכסים בפועל עבור המשתתפים), ושירות זה מסופק על ידי חלק מהמסלקות, וחלקן מהן מותירות זאת למשתתפים לבצע עצמאית.

## סליקת כרטיסי תשלום

סליקת כרטיסי תשלום מתבצעת כאשר לקוח מבצע פעולת חיוב בכרטיס התשלום שלו בבית עסק. במהלך הסליקה מועברים נתוני הכרטיס בצורה מאובטחת מבית העסק אל חברת הסליקה אשר פונה למנפיק הכרטיס ומבקשת אישור לכיבוד העסקה. אם העסקה תכובד, החלפת הסחורות והשירותים תתקיים, ואם לא, יצטרך המשלם להמציא אמצעי תשלום חלופי.

החברה הסולקת לרוב גובה עמלות על פעילותה.

## בישראל
### סליקת העברות בנקאיות

בישראל, סליקת העברות בנקאיות בין חשבונות הבנק נעשית באמצעות חברה בשם שירותי בנק אוטומטיים הרשומה בבורסה לניירות ערך בתל אביב אשר הבעלות בה מתחלקת בין הבנקים השונים ומיעוט המניות בה של הציבור. חברה זו מספקת גם שירותים נלווים לסליקה.

## ראו גם
* מרכז סליקה בנקאי

## קישורים חיצוניים
* 

## הערות שוליים

*
יחסי יוון–ספרד

**יחסי יוון–ספרד** הם היחסים בין יוון לספרד. שתי המדינות חברות באיחוד האירופי, נאט"ו, הארגון לביטחון ולשיתוף פעולה באירופה, ה-OECD, איחוד מדינות הים התיכון והאו"ם.

## היסטוריה
[ממוזער|200x200 פיקסלים| שר החוץ היווני דימיטריס דרוזס נפגש עם שר החוץ הספרדי [מיגל מורטינוס במשרד החוץ היווני.]]
בימי קדם, חלקים של חוף הים התיכון של ספרד יושבו על ידי היוונים (Emporion / אמפוריאי וגירונה בקטלוניה ואולי Zacantha / סגונטו ו־Dianion / Denia ליד ולנסיה). בשלהי ימי הביניים חלקים מיוון היו תחת שלטון אראגוני (דוכסות אתונה ודוכסות ניאופטרה). צייר הרנסאנס דומניקוס תיאוטוקופולוס (הידוע יותר בשם אל גרקו) היה ממוצא יווני, וכך גם המלכה סופיה מספרד. קשר תרבותי נוסף בין שתי המדינות הוא הקהילה היהודית הספרדית של יוון, ובמיוחד יהודי סלוניקי, שדיברו באופן מסורתי יהודית ספרדית. שתי המדינות הן השערים של אירופה, וחולקות אותה תרבות יוונית-לטינית וים תיכונית, יחד עם איטליה ופורטוגל.

## הסכמים דו צדדיים
להלן הסכמים קיימים בין המדינות.
* הסכם על שיתוף פעולה מדעי וטכנולוגי (1972).
* הסכם לשיתוף פעולה אווירי (1975).
* הסכם למניעת מיסוי כפול של הכנסה או הון (2000).

## ביקורים דו צדדיים
* 6–7 בפברואר 2006: ביקורו של שר החוץ הספרדי מיגל מורטינוס באתונה.
* 10 ביולי 2008: ביקורו של ראש ממשלת ספרד חוסה לואיס רודריגס ספאטרו באתונה.

## נציגויות דיפלומטיות
יוון מחזיקה בספרד שגרירות במדריד, ו-7 קונסוליות בלה קורוניה, אליקנטה, בילבאו, ולבה, לאס פאלמאס דה גראן קנריה, פלמה דה מיורקה וסביליה. מאידך, ספרד מחזיקה ביוון שגרירות באתונה, ו-7 קונסוליות בקורפו, הרקליון, קלמטה, פטראס, פיראוס, רודוס וסלוניקי.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
וורן דייווידסון

**וורן ארל דייווידסון** (באנגלית: **Warren Earl Davidson**; נולד ב-1 במרץ 1970) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השמיני של מדינת אוהיו. דייווידסון חבר המפלגה הרפובליקנית.

## ביוגרפיה
דייווידסון נולד בעיירה טרוי שבאוהיו. לאחר סיום לימודיו בבית הספר התיכון סידני ב-1988, התגייס לצבא ארצות הברית והוצב בגרמניה המערבית כחייל בדיוויזיה השלישית. הוא קיבל הזדמנות ללמוד באקדמיה הצבאית של ארצות הברית וסיים שם את לימודיו ב-1995. דייווידסון לשעבר קצין בצבא ובוגר "בית הספר ריינג'ר" של הצבא. לדייווידסון תואר שני במנהל עסקים מאוניברסיטת נוטרדאם.

לאחר התפטרותו מהקונגרס של ג'ון ביינר, יושב ראש בית הנבחרים של ארצות הברית, הודיע דייווידסון על התמודדותו לייצוג מחוז הקונגרס אותו ייצג ביינר. בבחירות המיוחדות שנערכו לבית הנבחרים ב-7 ביוני 2016 גבר על יריבו מועמד המפלגה הדמוקרטית קורי פויסטר ויומיים לאחר מכן נשבע לתפקידו.

דייווידסון הוא חבר בשדולת החירות שלש בית הנבחרים, שבעבר דחפה להתפטרותו של ביינר מתפקידו. בבחירות 2016 לבית הנבחרים התמודד לכהונה מלאה וגם בבחירות אלה גבר על המועמד הדמוקרטי סטיבן פאות'. דייווידסון ידוע בצידודו האיתני בביטקוין במליאת בית הנבחרים וכתומך נלהב בתעשיית המטבע המבוזר. בשלהי 2019 הצביע דייווידסון נגד שני סעיפי ההדחה של הנשיא דונלד טראמפ.

## קישורים חיצוניים

* 

* 

## הערות שוליים

קטגוריה:אמריקאים ילידי אוהיו
קטגוריה:בוגרי האקדמיה הצבאית של ארצות הברית
קטגוריה:בוגרי אוניברסיטת נוטרדאם
קטגוריה:חברי בית הנבחרים של ארצות הברית מאוהיו
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1970
צבופיתסיה

**צבופיתסיה** (שם מדעי: *Cebupithecia*) הוא סוג נכחד של קוף דרום אמריקאי ממשפחת הסאקיים, שחי באמצע תקופת המיוקן שלפני 13.8 עד 11.8 מיליון שנה מהיום. המאובנים שלו התגלו בקולומביה בתצורות של לה ונטה  שבוילה ובטולימה סמוך לאזור המכונה "מיטת הקופים", בה התגלו מספר מאובני קופים. הסוג הוגדר ב-1950 והוא כולל מין אחד - *Cebupithecia sarmientoi*.
## מאפיינים
פרימט זה דמה במראהו לקפוצ'ין או לקוף לילה - דורוקולי, אך היה קרוב יותר לקופי הטיטי והסאקי וייתכן שהיה ראשון הסאקיים. הוא היה קטן יחסית לקרוביו המודרניים והגיע עד למשקל 2.2 קילוגרם בממוצע. הוא היה בעל שיניים טוחנות שטוחות רחבות, חותכות בינוניות בגודלם וניבים חדים שעבר ביניהם רווח קטן משאר השיניים. הוא היה בעל צוואר ארוך יחסית וזנב עבה שהתאים לאיזון על עצים.

לא ברור איך נע יונק זה, אך ייתכן שהוא קפץ בין הענפים במהירות וזריזות יותר מהסאקי המודרני, החסר זנב, ודמה יותר לקפוצ'ין בתנועות אלה. הוא היה אוכל-כול שאכל מזון מהחי ומהצומח, אך בעיקר ניזון מפירות היער. הזנב העבה שלו לא היה יכול לאחוז בענפים כמו קופים רבים מאמריקה, אך הוא היה גמיש ותופסני יותר מקופי העולם הישן.

הקוף הקדום התגלה בשטח המכונה "מיטת הקופים", בה התגלו מספר רב מאוד של מאובני קופים דרום אמריקאים בכמות גדולה. בין השאר נמצאו לידו הקופים הבאים: דורוקולי מהמין *Aotus dindensis*, קופי סנאי מהמינים *Saimiri annectens* ו-*Saimiri fieldsi*, *Micodon*, *Mohanamico* ו-*Stirtonia*. קופים אלה חיו באקלים הג'ונגלים של אגן האמזונאס ואגן האורינוקו ורוב זמנם חיו בין העצים הגבוהים ביער.

## קישורים חיצוניים

קטגוריה:סאקיים
קטגוריה:יונקים שחיו במיוקן באמריקה הדרומית
קטגוריה:פרימטים שחיו במיוקן
קטגוריה:מאובני טקסונים שתוארו ב-1950
יחסי יוון–סלובניה

**יחסי יוון-סלובניה** הם יחסי החוץ בין סלובניה ליוון.

## רקע
יוון וסלובניה כוננו יחסים דיפלומטיים ביולי 1992. יוון פתחה את שגרירותה בליובליאנה בשנת 1995. יוון וסלובניה שותפות כיום באיחוד האירופי ובעלות ברית בנאט"ו, שהרחיבה עוד יותר את היקף שיתוף הפעולה הדו-צדדי ביניהן, והן שואפות יחד לשילוב האירופי של חבל הבלקן. קיימת קהילה סלובנית קטנה ביוון, שמוצאה בעיקר מנישואים מעורבים.

## נציגויות דיפלומטיות
יוון מחזיקה בסלובניה שגרירות בליובליאנה בלבד. מאידך, סלובניה מחזיקה ביוון שגרירות באתונה בלבד.

## קישורים חיצוניים

* יחסי יוון-סלובניה באתר משרד החוץ היווני

## הערות שוליים

קטגוריה:ערכים ללא קטגוריות פיזיות - יחסי חוץ
יחסי בוסניה והרצגובינה – יוון

**יחסי בוסניה והרצגובינה–יוון** הם יחסי החוץ בין בוסניה והרצגובינה ליוון.

## רקע
יחד עם כל שאר חברות האיחוד האירופי, יוון הכירה בבוסניה והרצגובינה באפריל 1992. שגרירות יוון בסרייבו הוקמה בשנת 1996, והיא מכילה גם את הלשכה הקונסולרית, אגף לענייני מסחר ומשרד נספח להגנה. שגרירות בוסניה והרצגובינה ביוון פועלת מאז שנת 1998.

## יחסים פוליטיים
במסגרת המדיניות האזורית שלה במערב הבלקן, תומכת יוון במסלול האירופי והיורו-אטלנטי של בוסניה והרצגובינה, הן באופן עקבי והן באופן פרקטי.

בוסניה והרצגובינה משתתפת ומשתפת פעולה בהרמוניה עם יוון בפורמטים רבים של שיתופי פעולה אזוריים, כולל ה-SEECP והמועצה לשיתוף פעולה אזורי (RCC). יתרה מזאת, יוון ובוסניה-הרצגובינה חתמו על מזכר לשיתוף פעולה (2013) כדי להאיץ את תהליך השילוב של האחרונה באיחוד האירופי. שיתוף הפעולה הדו-צדדי בתחומים בעלי עניין הדדי, כלומר מסחר, תיירות, אנרגיה ותחבורה, הולך וגובר בהתמדה.

## נציגויות דיפלומטיות
יוון מחזיקה בבוסניה והרצגובינה שגרירות בסרייבו בלבד. מאידך, בוסניה והרצגובינה מחזיקה ביוון שגרירות באתונה בלבד.

## קישורים חיצוניים

* יחסי בוסניה והרצגובינה-יוון באתר משרד החוץ היווני

## הערות שוליים

קטגוריה:ערכים ללא קטגוריות פיזיות - יחסי חוץ
נוטוסטילוס

**נוטוסטילוס** (שם מדעי: *Notostylops*; משמעות השם: "פני עמוד דרומיים") הוא סוג של יונק נכחד בן סדרת הנוטונגולאטויים הקדומה, אשר חי בתקופת האאוקן באמריקה הדרומית. הוא התגלה בשתי תצורות מאובנים בארגנטינה והוגדר בשנת 1897 בידי החוקר הארגנטינאי פלורנטינו אמגינו . הוא סיווג לסוג זה 23 מינים שונים אך כמעט כולם התבטלו. רק 4 מינים נחשבים לאמיתיים.

הנוטוסטילוס היה יונק קטן בעל מראה פרימיטיבי של הפרסתנים הקדומים עם דמיון קטן לראקון או למרמיטה ולארנביים. הוא הגיע עד לאורך 75 סנטימטרים ולמשקל של עד 10 קילוגרם. הייתה לו גולגולת גבוהה בעלת לסתות דמויות מכרסם, אך עם מבנה מוגבה יותר ושרירי לחי גדולים יותר. הלסתות הכילו זוג חותכות גדולות כמו שיני עכברים והוא כנראה ניזון מצמחייה רכה עשבונית בעזרת החותכות הגדולות. ניביו ושיניו הטוחנות היו קטנות יחסית ובעלות רווח רחב ביניהם. רגליו הקדמיות התאימו לחפירה ואולי הוא התחפר במחילות להגנה, אם כי לא נמצאו הוכחות לכך ממאובנים. הוא היה בעל חמש אצבעות קצרות ברגליו והיה בעל זנב קצר.

המבנה הקטן של יונק זה עזר לו לנוע במהירות ובגמישות רבה יותר מלקרוביו שהיו גדולים ומגושמים בהרבה. עם זאת הוא היה חסר מאפיינים משוכללים, מה שכנראה גרר אותו להכחדה עקב תחרות גבוהה עם פרסתנים דרום-אמריקאים אחרים עם סוף האאוקן.

## קישורים חיצוניים

קטגוריה:בעלי חיים שתוארו ב-1897
קטגוריה:נוטונגולאטויים
קטגוריה:יונקים שחיו באאוקן באמריקה הדרומית
קטגוריה:טקסונים שתוארו בידי פלורנטינו אמחינו
קטגוריה:מאובני טקסונים שתוארו ב-1897
רוקמדור (גבינה)

**רוקמדור** (בצרפתית: **Rocamadour**) היא גבינת עיזים צרפתית שמקורה במחוז לוט שבדרום מערב צרפת. הגבינה קרויה על שם הכפר רוקמדור. הגבינה קיבלה סיווג אפלאסיון בשנת 1996.

הגבינה מיוצרת מחלב עיזים לא מפוסטר, בצורת עיגולים קטנים במשקל של כ-35 גרם. היא מובשלת זמן קצר מאוד: 12 עד 15 ימים. היא נמכרת גם לאחר תקופת הבשלה ארוכה ואז טעמה נעשה דומיננטי יותר.

נהוג לאכול אותה על טוסט. בצורתה הבשלה יותר היא מוגשת כמות שהיא כחלק ממגש גבינות שבסיום הארוחה, יחד עם יין אדום.

## קישורים חיצוניים

* אתר איגוד יצרני גבינת רוקמדור 

קטגוריה:גבינות צרפתיות
קטגוריה:גבינות עיזים
יחסי ברזיל–יוון

**יחסי ברזיל–יוון** מתייחס ליחסים הבילטרליים וההיסטוריים בין ברזיל לבין יוון.

## היסטוריה
המדינות נהנות "מהיחסים הדו-צדדיים [שהיו] תמיד טובים ומתקדמים בצורה חלקה", על פי משרד החוץ היווני.

ב-30 בדצמבר 2016 נמצאה גופת דיפלומט יווני בן 59 שנשרפה במכונית בשכונת פיגארה בעיר ריו דה ז'ניירו, לאחר שנעדר מאז יום שני באותו השבוע. השערת החטיפה נפסלה, מכיוון שהם לא יצרו קשר עם השגרירות ומשרדי החוץ של יוון וברזיל לא התייחסו למקרה שנחקר. הוא כיהן כקונסול בברזיל בין 2001 ל-2004, בנוסף הוא כיהן כשגריר בלוב בין השנים 2012–2016.


## ביקורים רשמיים
[ממוזער|יש 50,000 היוונים המתגוררים ב[ברזיל. בתמונה היווני-ברזילאי המפורסם המדען מיגל ניקולליס]]
ב-10 השנים האחרונות, היו כמה ביקורים רמי דרג בין שני העמים, כולל משלחת פרלמנטרית ברזילאית שביקרה ביוון, "ביקור גומלין" של משלחת פרלמנטרית יוונית, פגישה בין שני שרי חוץ. וביקור של ראש ממשלת יוון "לרגל פגישת ה-LAC של האיחוד האירופי בריו דה ז'ניירו בשנת 1999."

המפגש של שני שרי החוץ באפריל 2009 הייתה הפעם הראשונה בה ביקר שר החוץ הברזילאי ביוון בתפקיד רשמי. דורה בקויאניס מיוון וסלסו אמורים מברזיל דנו בהזדמנויות לעשייה משותפת ולשיתוף פעולה נוסף בתחומי התיירות, בניית מטוסים, ספנות, חקלאות וסחר כללי. יוון התחייבה לתמוך בהצעתה של ברזיל לקבל מקום קבוע במועצת הביטחון של האו"ם, בעוד ברזיל התחייבה לתמוך ביוון בקבלת תפקיד במועצה לזכויות האדם בשנת 2013.

## נציגויות דיפלומטיות
ברזיל מחזיקה ביוון שגרירות באתונה וקונסוליה כללית בסלוניקי. מאידך, יוון מחזיקה בברזיל שגרירות בברזיליה, ו-8 קונסוליות בקוריטיבה, מנאוס, רסיפה, ריו דה ז'ניירו, סלבדור, סנטוס, סאו פאולו וויטוריה.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
מספר סטיוארט

**מספר סטיוארט**, מכונה גם **פרמטר אינטראקציה מגנטית**, הוא גודל חסר מימד מתחום המגנטו-הידרודינמיקה (MHD). מסומל באות *N* או *S* ומתאר את היחס בין הכוחות האלקטרומגנטים לכוחות האינרציה (כוחות האווירודינאמים) על זורם. המספר מאפשר להעריך את גודל השפעת הכוחות המגנטים על זרימה מוליכה חשמלית כמו בזרימת פלזמה.

## נוסחאות
: \mathrm{N} = \frac {B^2 L_c \sigma}{\rho U} = \frac{\mathrm{Ha}^2}{\mathrm{Re}} 
* *B* – שדה מגנטי
* *L<sub>c</sub>* – אורך אופייני
* *&sigma;* – הולכה חשמלית
* *U* – מהירות אופיינית
* *&rho;* – צפיפות החומר
* Ha – מספר הארטמן
* Re – מספר ריינולדס

## ראו גם
* מגנטו-הידרודינמיקה

## לקריאה נוספת
* R. Moreau: *Magnetohydrodynamics* (= *Fluid Mechanics and its Applications.* Vol. 3). Kluwer Academic Publishers, Dordrecht u. a. 1990, , S. 127.
* P. A. Davidson: *An Introduction to Magnetohydrodynamics.* Cambridge University Press, Cambridge 2001, , S. 97.

## הערות שוליים

קטגוריה:הידרודינמיקה
קטגוריה:פיזיקת הפלזמה
רכסי פורד

**רכסי פורד** (באנגלית: **Ford Ranges**) היא קבוצה של רכסי הרים בחלק הצפון - מערבי של ארץ מרי בירד, שבאנטארקטיקה.

ההרים מצויים מזרחית למדף הקרח סלצברגר, ולמפרץ בלוק.

ההר הגבוה ברכסי פורד הוא הר אקבלו, שגובהו 1,235 מטרים מעל פני הים; ההר השני בגובהו הוא הר ביטגוד, שגובהו 1,150 מטרים מעל פני הים.

## היסטוריה
### גילוי ההרים

ההרים התגלו ב־5 בדצמבר 1929 על ידי ריצ'רד בירד, במסגרת משלחת בירד לחקר אנטארקטיקה.

### מקור השם

בירד נתן לרכסים את שמם.

בירד קרא להרים על שמו של אדסל פורד (Edsel Ford) בנו של הנרי פורד מחברת המנועים פורד, שסייע במימון המשלחת.

## גאוגרפיה
רכסי פורד כוללים את האתרים הבאים:

אחד האתרים הידועים ברכסי פורד הוא מונולית הבילבורד.

## לקריאה נוספת

• Bruce Luyendy, Stan Cisowski, Christine Smith,  Steve Richard, David Kimbrough, **[https://agupubs.onlinelibrary.wiley.com/doi/abs/10.1029/95TC02524 Paleomagnetic study of the northern Ford Ranges, western Marie Byrd Land, West Antarctica: Motion between West and East Antarctica]**, https://doi.org/10.1029/95TC02524

• S. M. Richard, C. H. Smith, D. L. Kimbrough, Paul G Fitzgerald, B. P. Luyendyk, M. O. McWilliams, **[https://experts.syr.edu/en/publications/cooling-history-of-the-northern-ford-ranges-marie-byrd-land-west- Cooling history of the northern Ford Ranges, Marie Byrd Land, West Anarctica]**, Tectonics, 13(4), 837-857.

## קישורים חיצוניים

* רכסי פורד באתר הסקר הגאולוגי של ארצות הברית
* רכסי פורד באתר הגאזט האנטארקטי המשווה SCAR של ממשלת אוסטרליה
* רכסי פורד באתר peakbagger
* מפת אזור רכסי פורד
* מפה גאולוגית של רכסי פורד
* תחזית מזג אוויר עדכנית ארוכת טווח עבור רכסי פורד

## הערות שוליים

*
פורד
מפרץ בלוק

**מפרץ בלוק** (באנגלית: **Block Bay**) הוא מפרץ מלא קרח, מזרחית לחצי האי גסט, לחוף ארץ מרי בירד, שבאנטארקטיקה.

מצוקי סלעי אדמס מתנשאים מעל חלקו הפנימי של מפרץ בלוק.

## היסטוריה
### גילוי ההרים

ההרים התגלו בשנת 1929 על ידי ריצ'רד בירד, במסגרת משלחת בירד לחקר אנטארקטיקה.

### מקור השם

בירד נתן לרכסים את שמם.

בירד קרא להרים על שמו של פול בלוק (Paul Block), מוציא לאור של עיתונים שסייע במימון המשלחת.

## קישורים חיצוניים
* מפרץ בלוק באתר הסקר הגאולוגי של ארצות הברית
* מפרץ בלוק באתר הגאזט האנטארקטי המשווה SCAR של ממשלת אוסטרליה

## הערות שוליים

בלוק
רוח דרומית (סרט)

**רוח דרומית** (בסרבית: **Južni vetar**, **Јужни ветар**) הוא סרט פשע סרבי משנת 2018 בבימויו של מילוש אברמוביץ' ובכיכובו של מילוש ביקוביץ'. הסרט הופק בתמיכת ממשלת סרביה באמצעות מרכז הקולנוע של סרביה (Филмски центар Србије). הסרט הפך לשובר קופות ואחד הסרטים המכניסים ביותר בתולדות הבלקן כשהכניס 2,365,712 מיליון יורו לעומת תקציב הפקה של 360,000 אירו בלבד.

עלילת הסרט נמשכת גם בסדרת טלוויזיה בשם זה משנת 2020 הכוללת 14 פרקים בעונת הבכורה שהחלה להיות משודרת ב-19 בינואר 2020 בערוץ RTS 1 (РТС 1) של הרדיו והטלוויזיה של סרביה, רשות השידור הציבורי.

## עלילה
חבר צעיר בכנופיית פשע בבלגרד, סרביה, מסכן את עצמו ואת משפחתו כשדרכו נפגשת עם ראש מאפיה שעובד בצמוד למפקד המשטרה.

## שחקנים ודמויות
* מילוש ביקוביץ' - פטאר מאראס
* נובוזה גלוגובץ' - גולוב
* דראגאן בלוגרליץ' - דרגוסלב
* מיודראג ראדוניץ' - באצ'ה

## קישורים חיצוניים

## הערות שוליים

קטגוריה:סרטי 2018
קטגוריה:סרטים סרביים
קטגוריה:סרטים שצולמו בבלגרד
קטגוריה:בלגרד בקולנוע
Still Breathing

**Still Breathing** (בעברית: **עדיין נושמת**) הוא שיר באנגלית שנכתב והולחן על ידי אמינטה וסמנטה טינה, ובוצע על ידי סמנטה טינה. ב-8 בפברואר 2020 השיר זכה בתוכנית "Supernova 2020" שמהווה את קדם האירוויזיון הלטבי, ונבחר לייצג את המדינה באירוויזיון 2020 ברוטרדם, הולנד.

## הערות שוליים

קטגוריה:סינגלים מ-2020
קטגוריה:שירי 2020
קטגוריה:שירי אירוויזיון 2020
קטגוריה:שירי לטביה באירוויזיון
קטגוריה:שירים באנגלית
לוטונג פוליוצפלוס

**לוטונג פוליוצפלוס** (שם מדעי: *Trachypithecus poliocephalus*) הוא מין של קוף מהסוג לוטונג. המין מצוי בסכנת הכחדה חמורה בטבע ונחשב לאחד הפרימטים הנדירים ביותר באסיה, וככל הנראה בעולם כולו, עם אוכלוסייה המוערכת בלא יותר מ-70 פרטים בוגרים. הוא חי בדרום-מזרח אסיה, בווייטנאם ובסין. במקור לוטונג זה השתייך למין *Trachypithecus francoisi* כפרטים לבקנים ובמשך גם כתת-מין נפרד, אך ב-1995 הופרד למין עצמאי. הוא קרובם של לוטונג ג'אווה ולוטונג ממושקף.
## מאפיינים
הלוטונג מגיע לאורך של 50 סנטימטרים ולאורך זנב של 85 סנטימטרים בממוצע. המשקל של הזכרים ושל הנקבות מגיע לתשעה קילוגרם. פרוות הקופים הצעירים כתומה-זהובה ובחודש הרביעי הם הופכים לבעלי פרווה של בוגרים שצבעה שחור. הגרון והבטן בהירים, הכתפיים והחלק העליון של החזה ערמוניים, הלחיים זהובות והראש והאוזניים כהים. הם ניזונים בעיקר מעלים צעירים שהם קוטפים מצמרות העצים. העלים מהויים 70% מתזונתם והם מוסיפים גם קליפות עצים, פרחים ופירות.

קופים אלה חיים רוב זמנם קרוב לצוקים דמויי-צריחים עשויים מאבן גיר, הנפוצים בווייטנאם וסין. קופים אלה חיים בעיקר בין המערות ונקרות הצוקים ובהם הם ישנים, ניזונים ונחים. הם משתמשים בצוקים כדי להתגונן מטורפים וממזג אוויר סוער. עם זאת ציידים נמשכו אל קופים אלה והרגו אותם ביעילות בתוך הצוקים והמערות שסביבם.

הקופים ניצודו לאורך השנים עד שהגיעו לסכנת כליה, לטובת שימוש ברפואה עממית סינית בבשרם ועצמותיהם. הקופים חיו יחד כך שרבים מהם נהרגו עם כל ציד. הקופים מוגנים בשמורתם, אך פקחים ששמרו עליהם לעיתים נפגעו ונפצעו קשה מציידים ורבים מהם החליטו לעזוב את השמירה. בנוסף האי שבו חיים הקופים מצוי בתיעוש ונבנים מלונות למשיכת תיירים לאזור, במקום תחומי מחייתם של הקופים.

## [[תת-מין|תת-מינים]]
* *Trachypithecus poliocephalus poliocephalus* - מצוי באי קט בה (Cát Bà Island) שבווייטנאם
* *Trachypithecus poliocephalus leucocephalus* - מצוי בגואנגשי שבסין

## קישורים חיצוניים

## הערות שוליים

קטגוריה:קולובים
קטגוריה:וייטנאם: יונקים
קטגוריה:סין: יונקים
קטגוריה:בעלי חיים שתוארו ב-1911
הוביק אברהמיאן

**הוביק ארגאמי אברהמיאן** (בארמנית: **Հովիկ Արգամի Աբրահամյան**; נולד ב-24 בינואר 1958 במחצ'יאן) הוא פוליטיקאי ואיש עסקים ארמני.
הוא כיהן בשנים 2014–2016 כראש ממשלת ארמניה ובספטמבר-נובמבר 2008 ובשנים 2012–2014 כיושב ראש האספה הלאומית של ארמניה.
ממשלתו הודחה אחרי הפגנות המוניות. הוא מהנדס וכלכלן בהכשרתו.

## ביוגרפיה
### ראשית חייו
אברהמיאן נולד בכפר מחצ'יאן במחוז אררט שבארמניה, בימי השלטון הסובייטי בארמניה בשנת 1958. נודע מילדותו בכינוי "מוק" ("עכבר"), מאוחר יותר בפי יריביו גם "העכבר ממחצ'יאן".

בשנים 1977–1979 שירת בצבא הסובייטי. בשנים 1980–1984 למד הנדסה אזרחית (בניית כבישים) במכון הפוליטכני בירוואן, ובהמשך למד שנים 1985–1990 במכון לכלכלה לאומית בירוואן. בהמשך עבד בתעשיית היין והמשקאות החריפים - כמנהל מחלקה במפעל לברנדי בוראסטן ובהמשך כמנכ"ל המפעל ליינות בעיר ארטאשאט.

### הקריירה הפוליטית
בעקבות התפרקות ברית המועצות והכרזת עצמאות ארמניה בשנת 1991 נכנס אברהמיאן לפוליטיקה, במסגרת המפלגה הרפובליקנית (שמרנית). עם הקמת האספה הלאומית בשנת 1995 הוא נבחר בה. בשנת 1996 נבחר כראש העיר ארטאשאט ואחר כך התמנה לפרפקט מחוז אררט בין השנים 1998–2001.

בשנים 2000–2008 כיהן כשר המנהל והתשתיות בממשלות בראשות אנדרניק מרגריאן וסרז' סרקזיאן. בשנים 2007–2008 כיהן גם כסגן ראש הממשלה לצידו של סרז' סרקזיאן. בספטמבר-נובמבר 2008 כיהן לזמן קצר כיושב ראש האספה הלאומית.
באפריל 2014 התמנה על ידי הנשיא סרז' סרקזיאן כראש ממשלה בעקבות התפטרותו של טיגראן סרקזיאן.

על רקע משבר כלכלי והתגברות מתחים פוליטיים במדינה ביולי 2016 התקיימו בה הפגנות המוניות. היו 3 הרוגים.
ב-8 בספטמבר 2016 התפטר אברהמיאן מתפקידו והוחלף כעבור 5 ימים על ידי קארן קרפטיאן.

### סוגיות שנויות המחלוקת
הועלו טענות לגבי נכסיו שכוללים מעל 20 חברות, לרבות שלוש מחצבות חול על הנהר אראקס, 15,000 דונם של כרמים בארטאשאט, מעל 10 תחנות דלק מחוץ לירוואן, שליש ממניות חברת "Ararat Cement", בתי קזינו, ובית קיץ פרטי בשווי שבעה מיליון דולר בחצי האי קרים.
אברהמיאן התנגד להצעת החוק של קודמו שנועד לאלץ פוליטיקאים ואנשי ציבור להצהיר על נכסיהם ועל האינטרסים העסקיים שלהם.

### חייו הפרטיים
בנו של אברהמיאן, ארגאם, נשוי לבתו של גאג'יק צארוקיאן, אוליגרך ומנהיג מפלגת ארמניה המשגשגת.

## פרסים ואותות הוקרה
* מדליית אנאני שיראקאצי
* מדליית מרשל איוואן בגרמיאן

## קישורים חיצוניים

## הערות שוליים

קטגוריה:ראשי ממשלת ארמניה
קטגוריה:מהנדסים
קטגוריה:כלכלנים
קטגוריה:ילידי 1958
מאיאצטוס

**מאיאצטוס** (שם מדעי: *Maiacetus*; מילולית: "אמא לווייתן") הוא סוג של לווייתן נכחד מהמשפחה פרוטוצטיים. הוא חי בתקופת האאוקן שלפני 47.5 מיליון שנה. המאובנים שלו התגלו בפקיסטן בחבל בלוצ'יסטן לצד סוגי לווייתנים דומים. הסוג הוגדר ב-2009 ונכלל בו מין אחד - *Maiacetus inuus*.
## מאפיינים
המאיאצטוס הוא סוג לווייתנאי קדום שהגיע לאורך 2.6 מטר ולמשקל של 280 עד 390 קילוגרמים. בדיקה של מבנה השלדים שהתגלו הראתה הבדלים בין הזכרים לנקבות, שהיו כבדים יותר ב-12% בערך. הוא היה בעל ארבע גפיים מתפקדות ובעל זנב ארוך ללא אונות סנפיר. החרטום שלו היה רחב והלסתות היו מלאות בשיניים חדות שעוצבו לתפיסת דגים. הוא דמה במראהו לאמבולוצטוס מאותו אזור וכנראה חי באורח דומה.

ממצאי לווייתן זה שימרו נקבה עם עובר מתקדם בבטנה, הגילוי הראשון של עובר לווייתן קדום. ממצא זה הוכיח שהמאיאצטוס המליט את צאצאיו ביבשה, מאחר שפניהם הופנו קדימה דבר שיכול לגרום לטביעת הצאצא הנולד מתחת למים. כך הלווייתנים והדולפינים המודרניים ממליטים כשזנב העובר כלפי חוץ ורק לבסוף מגיח ראשו. מספר חוקרים חלקו על המסקנה וטענו שמדובר בפרט שנטרף בידי הבוגר, אך מאחר שאין עליו סימני שיניים אין הוכחות חותכות לכך.

בצורתו הלווייתן הותאם לאורח חיים אמפיבי וחי כמו לוטרה או תנין הן על היבשה והן במים, אך ככל הנראה הוא ניזון מדגים אחריהם רדף בתוך המים.

## קישורים חיצוניים

מרכז|ממוזער|400px|השרידים שהשתמרו במאובן המאיאצטוס

קטגוריה:פרוטוצטיים
קטגוריה:פקיסטן: מאובנים
קטגוריה:יונקים שחיו באאוקן באסיה
קטגוריה:מאובני טקסונים שתוארו ב-2009
דסטיני צ'וקוניארה

**דסטיני צ'וקוניארה** (; נולדה ב-29 באוגוסט 2002) היא זמרת מלטזית שהתפרסמה לראשונה באירוויזיון הילדים 2015, בו זכתה במקום הראשון עם השיר "Not My Soul". היא נבחרה לייצג את מלטה באירוויזיון 2020, אך בעקבות מגפת הקורונה, התחרות בוטלה. בהמשך, הוכרזה כנציגה המלטזית לאירוויזיון 2021. צ'וקוניארה ביצעה את השיר "Je me casse" בחצי הגמר הראשון של אירוויזיון 2021 ובגמר אירוויזיון 2021 והגיעה למקום השביעי.

## ביוגרפיה
דסטיני צ'וקוניארה נולדה ב-29 באוגוסט 2002. היא חיה בעיר בירקירקארה ולמדה בבית ספר תיכון בעיר. אביה הוא ניגרי בן שבט האיגבו, ואימה היא מלטזית. יש לה שני אחים הצעירים ממנה.

עוד לפני השתתפותה בתחרות אירוויזיון הילדים 2015, השתתפה צ'וקוניארה במספר תחרויות ובהן "פסטיבל סאן רמו-ג'וניור" באיטליה.

## קריירה
### אירוויזיון הילדים 2015
ב-11 ביולי 2015 זכתה צ'וקוניארה בייצוג מדינתה בתחרות אירוויזיון הילדים בתחרות גמר לאומי שהתקיימה בוולטה.

היא ייצגה את מלטה בתחרות ב-21 בנובמבר בסופיה, בולגריה. צ'וקוניארה זכתה באירוויזיון הילדים עם שירה "Not My Soul" שנכתב בשבילה על ידי אלטון זרב ומוקסו. זכייתה היא זו עם הניקוד הרב ביותר, 185 נקודות. היא שברה את השיא שנקבע על ידי הספרדייה מריה איסבל בשנת 2004.

ב-13 בדצמבר באותה השנה זכתה צ'וקוניארה בעיטור אזרחי מלטזי מטעם נשיא מלטה.

### גוט טאלנט
צ'וקוניארה התמודדה בשנת 2017 בתוכנית "Britains Got Talent" בעונתה האחת עשרה. היא הגיעה לחצי הגמר בו התמקמה במקום השישי והודחה מהתחרות.

### אירוויזיון 2019
בשנת 2019 שימשה צ'וקוניארה כזמרת ליווי של מיקלה פאצ'ה, שהופיעה באירוויזיון 2019 בתל אביב.

### אירוויזיון 2020 ו-2021
בשנת 2020 החליטה צ'וקוניארה להתמודד על ייצוג המדינה כזמרת ראשית ונרשמה לעונה השנייה של התוכנית "אקס פקטור מלטה". ב-8 בפברואר 2020 זכתה בתוכנית וזכתה לייצג את מלטה באירוויזיון שיתקיים ברוטרדם, הולנד. צ'וקוניארה הייתה אמורה לשיר בתחרות את השיר "All of My Love" אך ב-18 במרץ נודע כי התחרות בוטלה לאור מגפת הקורונה.

מאוחר יותר הודיעה רשות השידור המלטזית TVM כי צ'וקוניארה תמשיך ותייצג את מלטה באירוויזיון 2021 עם השיר "Je Me Casse". ב-18 במאי 2021, ביצעה צ'וקוניארה את השיר בחצי הגמר של התחרות, ובתום ההצבעות, הגיעה למקום הראשון עם 325 נקודות. ב-22 במאי, בגמר התחרות, הגיעה דסטיני למקום השביעי עם 255 נקודות.

## קישורים חיצוניים
* 

## הערות שוליים

קטגוריה:זמרות מלטזיות
קטגוריה:זוכי אירוויזיון הילדים
קטגוריה:משתתפי אירוויזיון 2020
קטגוריה:משתתפי אירוויזיון 2021
קטגוריה:נציגי מלטה באירוויזיון
קטגוריה:ילידות 2002
סמנטה טינה

**סמנטה פוליאקובה** (; נולדה ב-31 במרץ 1989) ידועה בעיקר בשם הבמה שלה, **סמנטה טינה**, היא זמרת ומלחינה לטבית. טינה ניסתה להשתתף בתחרות האירוויזיון שמונה פעמים: פעמיים דרך הקדם הליטאי לאירוויזיון (2017, 2013) ושש פעמים בסך הכל דרך הקדם הלטבי לאירוויזיון (2012, 2013, 2014, 2016, 2019, 2020). נבחרה לייצג את המדינה באירוויזיון 2020 ברוטרדם, הולנד, שבוטל. ייצגה את לטביה באירוויזיון 2021 עם השיר "The Moon Is Rising".

## ביוגרפיה
### ראשית חייה
סמנטה פוליאקובה נולדה ב-31 במרץ 1989 בפרבר של עיר הבירה ריגה, טוקומס, שבלטביה.

בשנת 2010 ניצחה טינה בתחרות המוזיקה הלטבית "O!Kartes akadēmija", בה זכתה בלימודים בבית ספר למוזיקה בלונדון, הממלכה המאוחדת. בשנת 2011 זכתה טינה בתחרות שירה מולדובנית. ובשנת 2012 סיימה במקום השני בתחרות מוזיקה מקדונית.

### קריירה
רוב קריירתה של סמנטה טינה התרכזה בניסיונות רבים להגיע לתחרות האירוויזיון. היא החלה בניסיונותיה דרך הקדם הלטבי לאירוויזיון, איירודיזמה 2012, בו התחרתה עם השיר "I Want You Back" ובסופו התמקמה במקום השני מיד לאחר המנצחת אמארי ושירה "Beautiful Song". ב-2013 הגיעה טינה פעם נוספת למקום השני עם השיר "I Need a Hero", באותה השנה השתתפה גם בקדם הליטאי בו הודחה בשלב הראשון.

בשנת 2014 התמודדה בעונה השלישית של תוכנית המציאות "The Voice" בגרסתה הליטאית. מכיוון שהיא לא ליטאית, היא תקשרה עם השופטים ברוסית. לאודישן שלה, סמנטה ביצעה את השיר "I Wanna Dance with Somebody (Who Loves Me)" של ויטני יוסטון. עבור הדו-קרב שלה ביצעה את השיר "I'm Every Woman" של צ'אקה קאן, נגד מוניקה וכריסטינה, אותם סמנטה ניצחה. טינה סיימה את התחרות בשמינית הגמר.

לאחר מספר ניסיונות נוספים, וכישלון אחרון בשנת 2019 עם שירה "Cutting The Wire", הצליחה טינה להעפיל בשנת 2020 לתחרות האירוויזיון עם השיר "Still Breathing". לאחר ביטול התחרות באותה שנה עקב מגפת הקורונה, טינה נבחרה לייצג את לטביה באירוויזיון 2021 עם השיר "The Moon Is Rising", איתו הגיעה למקום ה-17 בחצי הגמר.

## קישורים חיצוניים

## הערות שוליים

קטגוריה:מלחינים לטבים
קטגוריה:זמרות לטביות
קטגוריה:זמרות פופ
קטגוריה:משתתפי אירוויזיון 2020
קטגוריה:משתתפי אירוויזיון 2021
קטגוריה:נציגי לטביה באירוויזיון
קטגוריה:משתתפי The Voice
קטגוריה:לטביות שנולדו ב-1989
קטגוריה:לטבים שנולדו ב-1989
קוטכיצטוס

**קוטכיצטוס** (שם מדעי: *Kutchicetus*) הוא סוג נכחד של לווייתן קדום בן המשפחה רמינגטונוצטיים אשר חי סביב פקיסטן והודו במשך תקופת האאוקן שלפני 46 עד 43 מיליון שנה. הוא הוגדר בשנת 2000 ובסוגו נכלל מין אחד - *Kutchicetus minimus*. במראהו הוא קרוב לסוג אנדרוסיפיוס  שבעבר נחשב לבן אותו סוג.

הקוטכיצטוס היה לווייתן מהלך בעל מבנה גמיש כמו של לוטרה, והוא הותאם לחיים אמפיביים לאורך לגונות וחופים רדודים. הוא הגיע לאורך של 2.5 מטר ולמשקל 150 קילוגרמים, כך שהיה הלווייתן הקטן ביותר במשך האאוקן. היו לו רגליים נמוכות מתפקדות וזנב עבה ארוך, הלסתות שלו היו ארוכות ודקות והזכירו במראם את לסתות הגאביאל ההודי עם שיניים חרוטיות לאורכם.

לווייתן זה התפתח להתאמה טובה יותר לחיים בים מאבות כמו האמבולוצטוס, באמצעות חוליות רבות שהסתעפו מעצמות האגן וכן עצמות נוספות על הזנב שעזרו לו לנווט במים. עם זאת ההתפתחות לא הייתה מושלמת מאחר שגפיו היו חסרי קרומי שחייה, הוא היה חסר אוזן פנימית המתאימה לחיות צוללות. הוא נע כנראה בתנועות דומות לתנועות שחייה של לוטרות ואולי צד באופן דומה דגים.

## קישורים חיצוניים

ממוזער|מרכז|400px|איור אפשרי של קוטכיצטוס

קטגוריה:לווייתנים קדומים
קטגוריה:מאובני טקסונים שתוארו ב-2000
קטגוריה:פקיסטן: מאובנים
קטגוריה:יונקים שחיו באאוקן באסיה
אינדוהיוס

**אינדוהיוס** (שם מדעי: *Indohyus*) הוא סוג נכחד של מכפיל פרסה קדום שחי במהלך האאוקן של אסיה וייתכן שהיה מאבותיהם של הלווייתנאים. המאובנים שלו התגלו בחבל קשמיר בהודו שלמורדות הרי ההימלאיה סביב שנות ה-70. הוא קיבל את שמו ב-1971 ונקרא עקב הימצאותו בהודו (מילולית: "חזיר הודי"). סוג זה הכיל 2 מינים: *Indohyus indirae* שהוגדר ב-1971 ו-*Indohyus major*, שהוגדר ב-1987.
## מאפיינים
האינדוהיוס היה יונק קטן בגודל של ראקון או של חתול בית במשקל 10 קילוגרם. הוא דמה במראהו לאיילוניים, ובעיקר למין איילון המים המצוי זמן רב יחסית מתחת למים ובעל יכולת לצלול מעט זמן. הוא היה קרוב מעט להיפופוטמיים, אשר התפתחו מאב קדמון משותף אך רק לפני 15 מיליון שנה וכן ללווייתנים. המבנה של עצמותיו הדחוסות התאים ליונקי מים שונים כמו לווייתנים וכלבי ים. עם זאת רגליו היו דקות מאוד ובעלות פרסות ולא יכלו לעזור לו לשחות לזמן רב. הוא היה בעל זנב רחב שאולי שימש כהגה במים.

החוקר שסיווג את האינדוהיוס, הנס תייאסן  מצא דמיון בין מבנה עצם הרקה שלו לבין הפקיצטוס, כך שהאוזן שלו הותאמה לצלילה. מבנה זה גם מקשר ביניהם ומציג את הקשר בין מכפילי הפרסה ללווייתנים הקדומים.

הוא היה יונק חצי מימי, שאף על פי שרוב הלווייתנים הם טורפים הוא עצמו היה צמחוני בהתאם למבנה שיניו.

## קישורים חיצוניים

*האם התגלתה החוליה החסרה של הלווייתנים או ההיפופוטמים או שניהם? באתר עולם אחר

קטגוריה:דמויי היפופוטם
קטגוריה:יונקים שחיו באאוקן באסיה
קטגוריה:מכפילי פרסה שחיו באאוקן
קטגוריה:מאובני טקסונים שתוארו ב-1971
שבבית בררנית

**שבבית בררנית** (שם מדעי: *Squamarina cartilaginea*) היא חזזית קשקשנית מהמשפחה Stereocaulaceae הנפוצה באירופה, אסיה, אפריקה ובאמריקה הצפונית ומקסיקו, על אבנים ועל האדמה. הפטריה יוצרת סימביוזה עם ירוקיות מהסוג טרבוקסיה או כלורלה.

## תיאור
גוף החזזית, התאלוס, עשוי קשקשים צפופים בגודל 1–5 מ"מ, מהודק בצורה רופפת למסד. המושבת מעוגלות או חסרות צורה. רוחב העונות החיצוניות הוא 1–2 מ"מ. צבע התאלוס נע בין צהוב-ירוק לירוק ועד חום, לפעמים יש לו כיסוי קמחי. מבני פרי בצורת אפותציות נמצאות חלק מהזמן, צבעם חום.

הנבגים חד-תאיים, 8 לנאדית.

מבחן-כתם של החזזית מאפיין שלושה זנים עיקריים של המין- תגובה חיובית של המדולה אם פארא-פנילנדיאמין בצבע צהוב, תגובה שלילית ותגובה בצבע אדום.

החזזית גדלה על אדמה קלה, סלעים גירניים ועל טחבים.

## כמדד זיהום
**שבבית בררנית** קולטת וצוברת מזהמים, ויכולה לשמש מדד ביולוגי לזיהום. קליטת מזהמים גם עלולה לפגוע ברכיכות ועיזים האוכלים את החזזית.

## בישראל
**שבבית בררנית** נפוצה מאוד בכל חלקי הארץ.

## קישורים חיצוניים

## הערות שוליים

קטגוריה:חזזיות
קטגוריה:פטריות שק
W Series

**W Series** היא אליפות מרוצי מכוניות גלגל-פתוח המיועדת לנשים בלבד. האליפות נוסדה בסוף שנת 2018 מתוך מטרה לקדם את השתתפותן של נשים בענף הספורט המוטורי. החל משנת 2020 האליפות מאפשרת צבירת נקודות לרישיון-על, המאפשר השתתפות במרוצי פורמולה 1.

## היסטוריה
ההכרזה על הקמת האליפות הייתה ב-10 באוקטובר 2018. האליפות נוצרה על מנת לתת מענה למחסור לנשים ברמות הגבוהות של הספורט המוטורי, במיוחד בפורמולה 1. האליפות זכתה לגיבוי ותמיכה מצד דמויות בולטות בענף דוגמת דייוויד קולטהרד ואדריאן ניואי. בעונת הבכורה של האליפות לקחו חלק 18 נהגות קבועות ועוד שתי נהגות ששימשו כמחליפות. עשרים הנהגות, מכל רחבי העולם, נבחרו לאחר תהליך סינון שהחל עם 54 משתתפות. במהלך העונה התקיימו שישה מרוצים, כולם באירופה, כאירועים מלווים לחלק ממרוצי אליפות גרמניה למכוניות תיור (DTM).

בינואר 2020 הודיעה FIA כי החל מהעונה השנייה באליפות תקנה נקודות לסופר לייסנס לנהגות שיסיימו את העונה באחד משמונת המקומות הראשונים. הניקוד הניתן הוא 15–12–10–7–5–3–2–1, בדומה לניקוד המוענק בתחרויות הנאסקר קאפ, אינדי לייטס, פורמולה רנו יורוקאפ, סופר פורמולה לייטס, אליפות הסופרקאר האוסטרלית וגביע העולם למכוניות טורינג (WTCR).

ההשתתפות באליפות לא דורשת השקעה של הון וגיוס ספונסרים מצד המשתתפות. סך הפרסים המחולקים בעונה עומד על 1.5 מיליון דולר. הזוכה באליפות מקבלת 500,000 דולר. שאר הסכום מתחלק בין הנהגות השונות.

## מבנה התחרות
כל סיבוב באליפות מורכב משני מקצי אימון, מקצה דירוג ומרוץ. מקצי הדירוג נמשכים מקסימום 45 דקות כל אחד. מקצה הדירוג נמשך מקסיום 30 דקות. מספר ההקפות בכל מרוץ קבוע מראש ומתבסס על חישוב של מספר ההקפות שניתן להשלים ב-30 דקות, בתוספת הקפה אחת.

### שיטת הניקוד
הניקוד בכל מרוץ ניתן לנהגות המסיימות באחד מעשרת המקומות הראשונים בכל מרוץ, בדומה לשיטת הניקוד בפורמולה 1.

## רשימת האלופות
[ממוזער|left|[ג'יימי צ'דוויק, הזוכה בתואר בשתי העונות הראשונות של האליפות.]]

## ביקורת
האליפות זכתה לביקורות רבות מהרגע בו הוכרזה. הטענה המרכזית שהופנתה כלפי האליפות היא שאליפות נפרדת לנשים לא מקדמת את מעמדן כשוות, אלא מקבעת את ההפרדה המגדרית בענף. נהגת המרוצים הבריטית פיפה מאן הגיבה להכרזה ואמרה: "איזה יום עצוב לספורט המוטורי. אלו שמתיימרים לסייע לנהגות המרוצים בוחרים להפריד אותן במקום לתמוך בשילובן. אני מאוכזבת מאוד לראות מהלך לאחור שכזה שנעשה בתקופתי". טענות דומות הושמעו מצד נהגת המרוצים צ'רלי מרטין שאמרה: "האליפות מבוססת על הפרדה, ובזמן שהיא אולי תייצר הזדמנות לנהגות מסוימות, היא תשלח מסר ברור שהפרדה מגדרית היא דבר תקין. אנחנו לא מפרידים בספורט על בסיס גזע, אז זה צורם במיוחד כשזה נעשה על רקע מגדר".

## קישורים חיצוניים

* 

## הערות שוליים

קטגוריה:תחרויות ספורט מוטורי
מרגיט טוסטורד

**מרגיט (לימבודל) טוסטורד** (באנגלית: **Tosterud (Limbodal) Margit**; 8 במרץ 1918 – 2007) הייתה מטפלת נורווגית, מחסידי אומות עולם על הצלת פעוט יהודי בתקופת שואת יהודי נורווגיה.

## פעילות בתקופת השואה להצלת יהודים
טוסטורד עבדה כמטפלת וטיפלה בנרב, בנם הבכור של בני הזוג דוד ואידה ברמן, בתקופת השואה ומלחמת העולם השנייה, בשנים 1939–1942.

דוד ברמן, אבי המשפחה, נאסר על ידי הגסטפו ב-1 באפריל 1942, ותוך זמן קצר נשלח למחנה גריני, מחוץ לאוסלו. דוד היה כלוא במחנה עד לקיץ אותה שנה. לאחר מכן נשלח עם יהודים אחרים למחנה עבודה בצפון נורווגיה. ב-18 במאי 1942, לאחר שדוד נתפס על ידי הגסטפו, ילדה אשתו, אידה באוסלו את בנם השני, אינגר ישראל. בנובמבר 1942 נשלח דוד חזרה לאוסלו, אולם ב-26 בנובמבר נשלח לאושוויץ, שם נספה, ככל הנראה, ב-22 בינואר 1943.

באוקטובר 1942 גילתה אידה, שאחד מהשכנים הלשין עליהם לשלטונות הנאצים, ולפיכך חיפשה מקום מסתור אצל מכרים נורווגים. בנובמבר 1942 התאפשר לאידה ובנה נרב להימלט לשוודיה, אך היה עליהם להשאיר את אינגר בן החצי שנה, מחשש שבכיו יסגיר את הנמלטים. באישון לילה לקחה אידה את אינגר לטוסטורד, שעבדה בפעוטון, וביקשה שתשמור על בנה עד שובה. טוסטורד הסכימה מיד, לאחר מכן קיבלה את רשותה של מנהלת הפעוטון, שלא ידעה על זהותו היהודית של אינגר.

טוסטורד טיפלה באינגר לבד בין נובמבר 1942 לאביב 1945.

## לאחר המלחמה
לאחר המלחמה שבה אידה לנורווגיה, ולקחה את אינגר מטוסטורד, ובהמשך עברה להתגורר בשוודיה.

נפטרה בשנת 2007.

### הכרה והנצחה
מרגיט הוכרזה על ידי יד ושם כחסידת אומות העולם ב-6 בספטמבר 2000, בגיל 82.

## קישורים חיצוניים
* ,"Norwegian Jews and the Holocaust; Norwegian ”Righteous among the nations”

## הערות שוליים

קטגוריה:נורווגים חסידי אומות העולם
קטגוריה:חסידות אומות העולם
קטגוריה:ילידות 1918
קטגוריה:נורווגים שנולדו ב-1918
קטגוריה:נפטרות ב-2007
קטגוריה:נפטרים ב-2007
יחסי ארגנטינה–יוון

**יחסי ארגנטינה-יוון** הם יחסי החוץ בין ארגנטינה לבין יוון. לפחות 30,000 אנשים ממוצא יווני חיים בארגנטינה, וכ-5,000 עם דרכונים יוונים. רוב היוונים גרים בבואנוס איירס.

## היסטוריה
[ממוזער|שר החוץ סטברוס לאמברינידיס נפגש עם שר החוץ הארגנטינאי [הקטור טימרמן, בעת עצרת האו"ם]]
ממוזער|שגרירות ארגנטינה באתונה
ב-1 ביוני 1959 חתמו שתי המדינות על הסכם לביטול אשרות למחזיקי דרכונים דיפלומטיים ושירותים. ב-31 בינואר 1975 הם חתמו על הסכם לביטול אשרות תיירים לאזרחי שתי המדינות.

בשנת 2008 ביקרו בארגנטינה סגן שרי החוץ היוונים יאניס ולינאקיס ותאודורוס קסימיס ונפגשו עם נציגי הקהילה היוונית. סגן השר ולינאקיס דיבר על התפקיד החשוב שמילאו הקהילות היווניות בארגנטינה, וחתם על הסכם דו צדדי על שיתוף פעולה כלכלי. מצדו נפגש סגן השר קסימיס עם ויקטוריו טאצטי, וחתם על הסכם דו צדדי על שיתוף פעולה מדעי וטכנולוגי. הוא נפגש גם עם קרובי משפחה של חברי הקהילה היוונית שנעלמו במהלך הדיקטטורה הצבאית.

## יחסים כלכליים
היקף הסחר הדו-צדדי נמוך. היצוא הארגנטינאי ליוון נותר מוגבל אך יציב בתקופות 2004–2008. באוקטובר 2008 ביקרה נציגה של המועצה הפדרלית להשקעות בארגנטינה ביוון במטרה לחזק את שיתוף הפעולה הדו-צדדי בתחום מקורות אנרגיה מתחדשים.

## נציגויות דיפלומטיות
ארגנטינה מחזיקה ביוון שגרירות באתונה בלבד. מאידך, יוון מחזיקה בארגנטינה שגרירות בבואנוס איירס בלבד.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
ארז'בט פאיו

ארז'בט פאיו (בהונגרית: **Fajó Erzsébet**; 1918–1995) הייתה מטפלת הונגריה, מחסידי אומות העולם, שהצילה משפחה יהודית במלחמת העולם השנייה.

## פעילות בתקופת השואה להצלת יהודים
בשנת 1931, כשהייתה בת 13, החלה ארז'בט לעבוד כמטפלת לילדים סוזאנה ואיוון לבית משפחת אבוניי היהודית. ב-1941 עברה ארז'בט להתגורר עם משפחת אבוניי בבודפשט. סמוך לאחר כיבוש הונגריה בידי גרמניה הנאצית ב-19 במרץ 1944, בני משפחת אבוניי בדומה לכל היהודים במדינה, סומנו בטלאי צהוב. ארזבט המטפלת, המשיכה לבקר את המשפחה מדי יום וסיפקה להם אוכל ותרופות. לאחר הפקודה הנאצית להחרמת רכוש היהודים, בני המשפחה מסרו לה למשמרת את רכושם האישי, על מנת שתעבירו למשמרת בבית דודתה הנוצרייה. ב-15 באוקטובר של אותה שנה, הנאצים השתלטו על הונגריה ולאסלו אבוניי, כמו גברים יהודים רבים, סולק מביתו והועבר לעבוד בעבודות כפייה במחנות צבא נאציים. ארז'בט זייפה מכתב מהצלב האדום, ובזכותו ל הצליחה לשחרר את לאסלו מהמחנות. בעזרת כומר שהכירה, המטפלת המסורה השיגה מכתבים מהוותיקן, והעבירה את המשפחה להתגורר בבניין שנוהל על ידי נזירים נוצריים. כשהנאצים החליטו לערוך חיפוש אחר יהודים בבניין, ארז'בט הצליחה להבריח את בני המשפחה ושוב הצילה את חייהם. היא החביאה אותם במקומות מסתור רבים, וסיפקה להם מסמכים אריים מזויפים, אוכל וכל מה שהיו צריכים. בסופו של דבר היא הצליחה להסתירם בבית חולים, בו שהו עד השחרור של הונגריה בינואר 1945.

## לאחר המלחמה
לאחר המלחמה משפחת אבוניי אימצה את ארז'בט כבת משפחתם.

## הכרה והנצחה
ב-26 ביוני 1986 הוכרה על ידי יד ושם כחסידת אומות עולם. הטקס התקיים בבודפשט ושמה הונצח בקיר הכבוד בגן חסידי אומות העולם בירושלים ביד ושם.

נפטרה ב-1995.

## הערות שוליים

קטגוריה:הונגריות חסידות אומות העולם
קטגוריה:ילידות 1918
קטגוריה:הונגרים שנולדו ב-1918
קטגוריה:נפטרות ב-1995
קטגוריה:הונגרים שנפטרו ב-1995
דיודאטו

**אנטוניו דיודאטו** (באיטלקית: **Antonio Diodato**; נולד ב-30 באוגוסט 1981), המוכר בשם הבמה **דיודאטו** (באיטלקית: **Diodato**), הוא זמר-יוצר איטלקי.

## ביוגרפיה
דיודאטו נולד ב-30 באוגוסט 1981 באאוסטה שבאיטליה.

ב-23 באפריל 2013, הוציא את אלבום המוזיקה הראשון שלו, *E Forse Sono Pazzo*.

ב-2014, הוציא את אלבום המוזיקה השני שלו, *A ritrovar bellezza*.

ב-27 בינואר 2017, הוציא את אלבום המוזיקה השלישי שלו, *Cosa Siamo Diventati*.

בפברואר 2020, דיודאטו זכה במהדורה ה-70 של פסטיבל סן רמו עם השיר "Fai rumore", והוא נבחר לייצג את איטליה באירוויזיון 2020. עם זאת, לא השתתף בשנה זו עקב התפרצות נגיף הקורונה.

ב-14 בפברואר 2020, הוציא את אלבום המוזיקה הרביעי שלו, *Che vita meravigliosa*.

## דיסקוגרפיה
* 2013: *E forse sono pazzo*
* 2014: *A ritrovar bellezza*
* 2017: *Cosa siamo diventati*
* 2020: *Che vita meravigliosa*

## קישורים חיצוניים

* 

## הערות שוליים

קטגוריה:אמנים הידועים בשם במה
קטגוריה:זמרים-יוצרים איטלקים
קטגוריה:נציגי איטליה באירוויזיון
קטגוריה:משתתפי פסטיבל סן רמו 2014
קטגוריה:משתתפי פסטיבל סן רמו 2018
קטגוריה:משתתפי פסטיבל סן רמו 2020
קטגוריה:משתתפי פסטיבל סן רמו 2024
קטגוריה:זוכי פסטיבל סן רמו
קטגוריה:משתתפי אירוויזיון 2020
קטגוריה:זוכי פרס המוזיקה של MTV אירופה
קטגוריה:איטלקים שנולדו ב-1981
ראדיסאב נדלג'קוביץ'

**ראדיסאב נדלג'קוביץ**' (בסרבית: **Радисав Недељковић**; נולד ב-1914) היה סרבי חסיד אומות העולם, שהציל משפחה יהודית בשואה.

## פעילות בתקופת השואה להצלת יהודים
ראדיסאב נדלג'קוביץ' נולד בכפר קטן בסומדיה, סרביה, למשפחת איכרים חקלאית מרובת ילדים. ראדיסאב היה חבר במחתרת הקומוניסטית בביסטריצה (היום חלק מבוסניה).

ג'וזף – יוסף אוג'ן ואסתר שוורצנברג התגוררו בדארובאר עם שני ילדיהם דן, יליד 1936, ורות (לימים נסים), ילידת 1938. ערב מלחמת העולם השנייה עברה המשפחה לגור בבלגרד, בה מונה שוורצנברג לנהל רשת חנויות בשם נאמה.

גרמניה פלשה ליוגוסלביה באפריל 1941 וסרביה נשלטה על ידי שלטון גרמני. הגרמנים פתחו ברצח היהודים, ובקיץ 1942 נרצחו רוב יהודי סרביה. אחיינו של שוורצנברג, שהיה חבר המפלגה הקומוניסטית, הבין את הסכנה הנשקפת לקרוביו היהודיים והחליט לסייע להם לברוח מבלגרד. נמצא עבורם מסתור אצל ראדיסאב נדלג'קוביץ', שהסתיר את ארבעת בני המשפחה. ראדיסאב סיפר לשכניו כי אורחיו הם קרובי משפחה מהעיר. ג'וזף ואסתר שוורצנברג אימצו שמות חדשים, לבשו בגדי איכרים ונרתמו לעבוד בעבודות החווה. החיים בכפר היו שונים מאוד ממה שהורגלו בני המשפחה האמידים והעירוניים ולפיכך קשיי ההסתגלות היו ניכרים. למרות הקשיים, נרקם קשר ידידות חזק ביניהם לבין ראדיסאב. כשג'וזף לימד את ילדיו, שלא יכלו ללכת לבית הספר, קרוא וכתוב, הוא סייע גם לראדיסאב לשפר את השכלתו. בשנת 1944 הצטרף ראדיסאב לפרטיזנים, ומשפחת שוורצנברג עזבה את המקלט בביתו ויצאה ללזרבק.

## לאחר המלחמה
לאחר המלחמה, חזרו כל בני משפחת שוורצנברג לבלגרד. רות שוורצנברג זכרה שראדיסאב שהה אצלם זמן מה, אך בשנת 1948 היא ומשפחתה עלו לארץ. הם קיבלו מכתב מראדיסאב שהודיע להם שהוא התחתן ונולד לו בן ואז הופסק הקשר ביניהם.

## הכרה והנצחה
ב-12 באפריל 2011, יד ושם הכיר בראדיסאב נדלג'קוביץ' כחסיד אומות העולם ושמו נחקק בקיר הכבוד בגן חסידי אומות העולם בירושלים.

## הערות שוליים

קטגוריה:סרבים חסידי אומות העולם
קטגוריה:ילידי 1914
סמית' תומפסון

**סמית' תומפסון** (באנגלית: **Smith Thompson**; ) היה מזכיר הצי של ארצות הברית בין השנים 1819–1823 ושופט בבית המשפט העליון של ארצות הברית משנת 1823 ועד מותו ב-1843.
## ראשית חייו
סמית' תומפסון נולד באמיניה שבמדינת ניו יורק. ב-1788 הוא סיים את לימודיו באוניברסיטת פרינסטון (אז קולג' ניו ג'רזי). לזמן קצר הוא עסק בהוראה ולאחר מכן למד משפטים אצל ג'יימס קנט. בין השנים 1792–1793 הוא עסק בעריכת דין בעיר טרוי שבניו יורק ולאחר מכן ועד 1802 הוא המשיך את עיסוקו בעיר פוקיפסי שבניו יורק.
## קריירה פוליטית ושיפוטית
ב-1800 נבחר תומפסון לאספה המחוקקת של מדינת ניו יורק והיה נציג בכינוס החוקתי של 1801. ב-1802 הוא מנה כשופט בבית המשפט העליון של ניו יורק וכיהן בתפקיד זה עד 1814. לאחר מכן ועד 1818 הוא כיהן כנשיא בית המשפט.

ב-1819 מונה תומפסון כמזכיר הצי של ארצות הברית על ידי נשיא ארצות הברית ג'יימס מונרו. ב-1823–1824 הוא הציג את מועמדותו לנשיאות מטעם המפלגה הדמוקרטית-רפובליקנית לקראת הבחירות לנשיאות של 1824. הוא הסיר את מועמדותו לאחר שהובס על ידי שאר המועמדים.

ב-1 בספטמבר 1823 קיבל תומפסון מהנשיא ג'יימס מונרו באי-רצון מינוי פגרה כשופט בבית המשפט העליון של ארצות הברית. הוא מילא את מקומו של השופט הנרי ברוקהולסט ליווינגסטון שנפטר. מינויו הרשמי היה ב-5 בדצמבר 1823 והוא אושר על ידי סנאט ארצות הברית ב-9 בדצמבר אותה שנה. במשך כל שנות כהונתו בתפקיד הוא היה יריבו המושבע של נשיא בית המשפט העליון ג'ון מרשל.

במהלך שנחשב כיום ליוצא דופן, אך היה אז מקובל, המשיך תומפסון לקדם את שאיפותיו הפוליטיות והתמודד על משרות ציבוריות בעודו יושב על כס השיפוט. בבחירות על משרת מושל ניו יורק ב-1828 הוא נחל תבוסה, זאת בניגוד לדוגמה של נשיא בית המשפט העליון ג'ון ג'יי שהתמודד בהצלחה על אותה משרה ב-1795, גם הוא תוך כדי שהוא יושב עדיין על כס השיפוט. לאחר תבוסה זאת ויתר תומפסון על שאיפותיו הפוליטיות.

סמית' תומפסון נפטר ב-18 בדצמבר 1843 בפוקיפסי בעודו מכהן כשופט.
## משפחתו
אשתו הראשונה של סמית' תומפסון הייתה שרה ליווינגסטון, בתו של גילברט ליווינגסטון, שותפו למשרד עורכי הדין של תומפסון. לשניים נולדו ארבעה ילדים. אשתו השנייה הייתה אליזבת דוונפורט ליווינגסטון, בתו של הנרי ליווינגסטון הבן. גילברט והנרי היו אחים ולפיכך, היו שתי נשותיו של תומפסון בנות דוד מדרגה ראשונה. שרה ליווינגסטון הייתה גם בת דודו של קודמו בתפקיד של בעלה, הנרי ברוקהולסט ליווינגסטון דרך אבותיהם המשותפים רוברט ליווינגסטון הזקן ואלידה סקיילר שחיו במזרח ניו יורק במהלך המאה ה-18.

אחד מבניו של תומפסון, גילברט ליווינגסטון תומפסון, נשא לאישה את אריאטה מינת'ורן תומפקינס, בתו של סגן נשיא ארצות הברית דניאל טומפקינס. בתו, אריאטה ליווינגסטון תומפסון, הייתה אמו של גאי ורנור הנרי, קצין בצבא ארצות הברית וסבתו של גאי ורנור הנרי הבן, גם הוא קצין בצבא ארצות הברית.
## מורשתו והנצחתו
במאי 1816 היה תומפסון סגן הנשיא המייסד של אגודת התנ"ך האמריקאית ובעת כהונתו כמזכיר הצי הוא דאג שעותק של התנ"ך יוענק לכל קציני וחיילי צי ארצות הברית עם התגייסותם.

ב-1919 נקראה על שמו המשחתת USS Smith Thompson לציון 100 שנים למינויו כמזכיר הצי.

## קישורים חיצוניים

* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:מזכירי הצי של ארצות הברית
קטגוריה:חברי הקבינט של ארצות הברית בממשל ג'יימס מונרו
קטגוריה:שופטי בית המשפט העליון של ארצות הברית
קטגוריה:שופטי בתי המשפט של מדינת ניו יורק
קטגוריה:עורכי דין אמריקאים במאה ה-18
קטגוריה:בוגרי אוניברסיטת פרינסטון
קטגוריה:אמריקאים שנולדו ב-1768
קטגוריה:אמריקאים שנפטרו ב-1843
שביט נוי

**שביט נוי** (נולד ב-5 בספטמבר 1989) הוא זמר וכותב שירים ישראלי.

## ביוגרפיה

נוי נולד במושב כוכב מיכאל. בהמשך משפחתו עברה לקיבוץ ניר עם, משם לעיר שדרות, שם גדל, ולבסוף לכפר עזה.

נוי התחיל לנגן בגיטרה קלאסית בגיל 13. הוא למד בבית חינוך שער הנגב במגמת מוזיקה. נוי היה הגיטריסט של תזמורת הביג בנד של בית הספר, ובאותה תקופה החל לכתוב שירים. ב-2007 התגייס לצה"ל ושרת בחיל התותחנים.

ב-2011 התחיל נוי לימודי קומפוזיציה בבית הספר רימון. באותה שנה התחיל להופיע עם להקת חברים שניגנו יחד חומרים מקוריים שלו.

באוקטובר 2019 הוציא נוי את אלבומו הראשון, **בין מסדרונות הזמן**. נוי הפיק את האלבום מוזיקלית, ופטריק סבג הפיק מוזיקלית שניים מן השירים. באלבום משתתפים מוזיקאים נוספים, ביניהם עדי רנרט, דקל דביר, עדי הר-צבי וסיוון עמרן.

במאי 2022 הוציא נוי את אלבומו השני, **רחוק אבל אולי קיים**. נוי הפיק והקליט את האלבום במשך שנה בדירה בעיר שדרות בזמן מגפת הקורונה.

ביוני 2024 הוציא נוי את אלבומו השלישי, **בקצה של הסתיו**. הקלטות האלבום התקיימו בינואר 2024, שלושה חודשים אחרי שחולץ מביתו בקיבוץ כפר עזה בזמן טבח שבעה באוקטובר. האלבום הוקלט בשיטת הקלטה חיה ומאגד תשעה שירים העוסקים בחיים בעוטף עזה, באבדן ובתקומה. מתארחות באלבום היוצרות ענבר חץ רוני וסיגל אמסלם.

ביוני 2025 הוציא נוי את אלבומו הרביעי, **SHAVIT,** שהוא גם אלבומו הראשון בשפה האנגלית. האלבום המשיך את הקו ההפקתי של קודמו, והוקלט אף הוא בשיטת הקלטה חיה. ההקלטה התקיימה ביום אחד באולפני אנובה בתל אביב, בשיתוף פעולה עם הפסנתרן אחיעד אוהלי. האלבום כולל שמונה רצועות, שרובן נכתבו בעיירה פאי שבצפון תאילנד, אליה נסע נוי במיוחד במטרה להתמקד בכתיבה.

## דיסקוגרפיה
* 2019 - בין מסדרונות הזמן
* 2022 - רחוק אבל קיים
* 2024 - בקצה של הסתיו
* 2025 - SHAVIT

## קישורים חיצוניים

* 
* 

קטגוריה:זמרים-יוצרים ישראלים
קטגוריה:כוכב מיכאל: אישים
קטגוריה:כפר עזה: אישים
קטגוריה:בוגרי בית חינוך שער הנגב
קטגוריה:בוגרי רימון בית ספר למוסיקה
קטגוריה:הטבח בכפר עזה
קטגוריה:ישראלים שנולדו ב-1989
הירי בנאקון ראטצ'אסימה

**הירי בנאקון ראטצ'אסימה** הוא פיגוע ירי שביצע חייל מהצבא המלכותי של תאילנד ב-8 ו-9 בפברואר 2020 בעיר נאקון ראטצ'אסימה שבתאילנד ובו נהרגו לפחות 29 בני אדם ונפצעו לפחות 58 נוספים. הפיגוע היה אירוע הירי ההמוני הקטלני ביותר בתולדות תאילנד.

## המפגע
היורה היה ג'אקראפאנת' ת'ומה (จักรพันธ์ ถมมา), חייל בן 32 בדרגת סמל בגדוד החימוש ה-22 בצבא התאילנדי ששימש כצלף.

## הירי
האירוע החל בשעה 15:30 במחנה הצבאי סוראתמפיתאק (ค่ายสุรธรรมพิทักษ์), כאשר היורה התעמת עם מפקדו, אלוף-משנה אננת'ארוט קראסה. הוא חטף את נשקו של המפקד, אקדח סמית' וסון מודל 29 , וירה במפקד ובחמותו של המפקד.

לאחר מכן גנב ת'ומה רובה סער מדגם HK33  של הקלר וקוך, כשהוא הורג חייל נוסף. הוא גנב רכב HMMWV צבאי ופצע את הנהג. הוא פתח באש ופצע שני שוטרים ושני אזרחים, כשהשוטרים סופגים את היריות בעיקר בגבם וברגליהם.

## התבצרות
לאחר שנמלט החל ת'ומה לירות בהולכים ברחוב, כשבין היתר הוא ירה מחוץ למקדש בודהיסטי. הוא הגיע עם רכבו לקניון "טרמינל 21 קוראט" , יצא מהרכב והחל לירות. הוא הרג שם לפחות 21 אזרחים, כשארבעה מתוכם מתו בבית החולים. הוא ירה ופוצץ מכל גז ולאחר מכן לקח 16 בני ערובה והתבצר בקומה הרביעית של הקניון. חלק מבני הערובה הצליחו ליצור קשר עם בני משפחתם ולדווח על לכידתם.

היורה שידר את האירוע בסטרימינג בשידור חי בחשבון הפייסבוק שלו, שהושבת לאחר זמן קצר על ידי חברת פייסבוק.

שוטרים וחיילים הסתערו על הקניון ודרשו את כניעתו של ת'ומה, אך זה הגיב ביריות, הרג שוטר ופצע שלושה נוספים. הוא נשאר בקניון מספר שעות, במהלכן אמו הובאה למקום על ידי הרשויות כדי לנסות לשכנע אותו להיכנע.

## סיום האירוע
ב-9 בפברואר 2020, בשעה 9:13 בבוקר, הודיעה משטרת תאילנד כי המפגע נורה ונהרג בחילופי אש עם שוטרים.

## הערות שוליים

קטגוריה:פשע בתאילנד
קטגוריה:מעשי טבח
קטגוריה:2020 באסיה
קטגוריה:נאקון ראטצ'אסימה
קטגוריה:רציחות ששודרו בשידור חי